रांची. सामूहिक विवाह समारोह, मगर अनोखा। कुल 31 जोड़े। इनमें 10 हिंदू, 10 मुस्लिम और 11 आदिवासी। यानी निकाह-विवाह-जोड़ी जुमाना एक साथ। माहौल ऐसा कि श्लोक, आयतें और मत्रोच्चार एक साथ। सभी जोड़ों की शादियां उनके अपने रीति रिवाज से। बिरसा पाहन आदिवासी जोड़ों के मंत्रों का उच्चरण कर रहे थे। पंडित नवीन कुमार मिश्रा हिंदू जोड़ों के लिए श्लोक बोल रहे थे।
वहीं शहर ए काजी अबु बकर व कारी शोएब मुस्लिम जोड़ों के लिए आयतें पढ़ रहे थे। इस सामूहिक विवाह समारोह का आयोजन नजर वेलफेयर सोसायटी द्वारा किया गया। इस दौरान लड़की-लड़कों के परिवार वालों के अलावा मौके पर सांसद सुबोधकांत सहाय, आईपीएस प्रवीण कुमार सिंह, जितेंद्र सिंह, वीरेंद्र सिंह, सोसायटी के मसूद आलम, जूनैद गद्दी, इमरान राजा, इम्तियाज अली, मो. आबिद, मो. नजमी, मो. अशफाक, मो. हसीन, मो. कौसर आदि आशीर्वाद देने के मौजूद थे।
5 साल में 270 शादियां
नजर वेलफेयर सोसायटी के प्रेसीडेंट मो. जहांगीर ने बताया कि बीते पांच साल में हमने 270 शादियां कराईं हैं। इसमें सभी धर्मो की शादियां शामिल हैं। हम धर्म नहीं देखते, बल्कि जरूरत देखते हैं। शहर के लोग सहयोग करते हैं, तो हम जरूरतमंदों की मदद कर पाते हैं। इतना ही नहीं, नव विवाहित जोड़ियों को नया जीवन शुरू करने के लिए घर गृहस्थी का सामान भी हम देते हैं।
सुन-बोल नहीं सकते, इशारों में हुए वादे
गीता का परिवार लंबे अरसे से परेशान था। कौन उससे शादी करेगा? वह न बोल पाती है और न सुन सकती है। लेकिन, कहते हैं ना, जोड़ियां तो आसमान में बनती हैं। रविवार को गीता को भी उसके जीवन का जोड़ीदार मिल गया। अतीस। चेहरे पर हल्की सी मुस्कान लिए बिल्कुल गीता जैसा शांत। वह भी बोल-सुन नहीं सकता। नजर वेलफेयर सोसायटी द्वारा आयोजित सामूहिक विवाह में सबसे चर्चित शादी यही थी।
गीता तिर्की संग अतीस खलखो। मंत्रोच्चारण नहीं कर सकते, इसलिए इशारों-इशारों में साथ जीने-मरने की कसमें खाईं तो लोगों ने खड़े होकर तालियां बजाई और भविष्य के लिए शुभकामनाएं दीं।गीता की बड़ी बहन प्रियंका ने बताया कि एक तो हमारे पास बहुत पैसे नहीं हैं, ऊपर से वह बचपन से बोल-सुन नहीं सकती। हर दिन एक ही सवाल था, कौन करेगा इससे शादी। लेकिन, नजर वेलफेयर की सहायता से सब ठीक हो गया। उधर, अतीस की मां सबिता खलखों ने बताया कि अतीस रेडक्रॉस में नौकरी करता है। इसके बावजूद हमें बहूं नहीं मिल रही थी। आज मेरा सपना पूरा हो गया।
गरीबी को मात, निर्मला को श्रवण का साथ
निर्मला के पिता की 24 साल पहले एक दुर्घटना में मृत्यु हो गई। मां जैसे-तैसे मजदूरी कर पाला। पर, एक दिन ऊंचाई से गिरने से मां का काम करना भी बंद हो गया। मां ने कोशिश की तो उसकी शादी तय हो गई। लेकिन, निर्धनता आड़े आ गई। कैसे होगा इतना खर्च? कहां से लाएंगे पैसे? पर, रविवार को जब उसकी धूमधाम से शादी हुई, देखने वाले देखते रह गए। निर्मला सिंह को श्रवण कुमार जीवनसाथी के रूप में मिला।
आशीर्वाद देने के लिए एसएसपी साकेत कुमार भी इस विवाह में मौजूद थे। यह हुआ काली पूजा स्वागत समिति के सहयोग से। दरअसल, जब आर्थिक तंगी की वजह से निर्मला की शादी टूटने के कगार पर आ गई, तो रिश्तेदारों ने भी मुंह मोड़ लिया। लेकिन, उसकी मां नीलम देवी ने हिम्मत नहीं हारी। उन्होंने काली पूजा स्वागत समिति के के प्रेम वर्मा से मुलाकात की और सारी परेशानी बताई। उन्होंने धूमधामे से शादी करने वादा किया। रविवार को पंडित रमेश दत्ता पाठक ने विवाह संपन्ना कराया।
समिति ने निर्मला को पलंग, गद्दे, बर्तन, सूटकेस, कपड़े आदि और वर पक्ष के लिए दस हजार रुपए नकद व सोने की अंगूठी भी भेंट की। संस्थान के दीपक प्रकाश, तिलक राज अजमानी, मुन्ना लाल वर्मा, रामधन वर्मन, सरदार कुलवंत सिंह, कुसुम वर्मा आदि ने विवाह में सहयोग किया। समिति ने अगले साल पांच जोड़ों का विवाह कराएगी।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva